Document ID: 32010D0770

ROZHODNUTIE KOMISIE
z 13. decembra 2010,
ktorým sa mení a dopĺňa rozhodnutie 2009/980/EÚ, pokiaľ ide o podmienky použitia povoleného zdravotného tvrdenia o účinku vo vode rozpustného paradajkového koncentrátu na zhlukovanie krvných doštičiek
[oznámené pod číslom K(2010) 8828]
(Iba anglické znenie je autentické)
(Text s významom pre EHP)
(2010/770/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách (1), a najmä na jeho článok 18 ods. 4 a článok 19,
po porade s Európskym úradom pre bezpečnosť potravín,
po porade s členskými štátmi,
keďže:
(1)
Na základe stanoviska Európskeho úradu pre bezpečnosť potravín (EFSA), ďalej len úrad, pokiaľ ide o účinky vo vode rozpustného paradajkového koncentrátu (WSTC) I a II na činnosť krvných doštičiek u zdravých ľudí (otázka č. EFSA-Q-2009-00229) (2), zdravotné tvrdenie, v ktorom sa uvádza, že vo vode rozpustný paradajkový koncentrát (WSTC) I a II „pomáha udržiavať normálne zhlukovanie krvných doštičiek, čím prispieva k zdravému prietoku krvi“, bolo povolené rozhodnutím Komisie 2009/980/EÚ (3). Podľa článku 16 ods. 4 nariadenia (ES) č. 1924/2006, rozhodnutie 2009/980/EÚ obsahovalo túto podmienku použitia daného zdravotného tvrdenia: „Informácia pre spotrebiteľa o tom, že priaznivý účinok sa dosiahne pri dennom príjme 3 g WSTC I alebo 150 mg WSTC II v maximálnom množstve 250 ml ovocných džúsov, ochutených nápojov alebo jogurtových nápojov (pokiaľ nie sú silne pasterizované).“
(2)
V tomto kontexte žiadateľ, spoločnosť Provexis Natural Products Ltd., predložila 31. marca 2010 žiadosť o zmenu povolenia príslušného zdravotného tvrdenia podľa článku 19 nariadenia (ES) č. 1924/2006. Zmena sa týka rozšírenia podmienok použitia, ktoré sa vzťahujú na povolené zdravotné tvrdenie, tak aby bolo povolené najmä použitie v potravinových doplnkoch.
(3)
Úrad bol požiadaný, aby poskytol stanovisko k zmene podmienok použitia zdravotného tvrdenia, ktorú navrhuje žiadateľ. Komisii a členským štátom bolo 23. júla 2010 doručené vedecké stanovisko úradu (otázka č. EFSA-Q-2010-00809) (4), v ktorom na základe predložených údajov dospel k záveru, že medzi konzumáciou WSTC I a II v potravinových doplnkoch, napr. vo forme prášku vo vrecúškach, tabliet a kapsúl, existuje príčinná súvislosť.
(4)
Po zohľadnení vedeckého stanoviska úradu a s cieľom rozšíriť použitie na zdravotné tvrdenie pre iné potraviny, aké už boli povolené, je preto nevyhnutné zmeniť a doplniť jeho podmienky použitia.
(5)
Rozhodnutie 2009/980/EÚ by sa preto malo zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
V prílohe I k rozhodnutiu 2009/980/EÚ sa text vo štvrtom stĺpci (podmienky použitia zdravotného tvrdenia) nahrádza takto:
„Informácia pre spotrebiteľa o tom, že priaznivý účinok sa dosiahne pri dennom príjme 3 g WSTC I alebo 150 mg WSTC II v maximálnom množstve 250 ml ovocných džúsov, ochutených nápojov alebo jogurtových nápojov (pokiaľ nie sú silne pasterizované) alebo pri dennom prijme 3 g WSTC I alebo 150 mg WSTC II v potravinových doplnkoch, pri požívaní s pohárom vody alebo inej tekutiny.“
Článok 2
Toto rozhodnutie je určené spoločnosti Provexis Natural Products Ltd., Thames Court, 1 Victoria Street, Windsor, Berkshire, SL4 1YB, Spojené kráľovstvo.
V Bruseli 13. decembra 2010

Labels: 0
3
17